**ТӨРИЙН АЛБАНЫ САЛБАР ЗӨВЛӨЛИЙН**

**6 ДУГААР ХУРАЛДААНЫ ТЭМДЭГЛЭЛ**

2020.09.08

Салбар зөвлөлийн хурлын 2020 оны 9 дүгээр сарын 8-ны өдрийн 15.00 цагт аймгийн ЗДТГ-ын Соёмбо танхимд зохион байгууллаа. Хуралд салбар зөвлөлийн гишүүд

1. Ц.Эрдэнэсүрэн –Салбар зөвлөлийн дарга
2. Ш.Төрбат-Салбар зөвлөлийн гишүүн
3. А.Лхагвасүрэн-Салбар зөвлөлийн гишүүн
4. Б.Оюунчимэг –Салбар зөвлөлийн гишүүн
5. Н.Эрдэнэ-Очир-Салбар зөвлөлийн гишүүн
6. Б.Түвшинбаяр-Салбар зөвлөлийн гишүүн
7. А.Нарантуяа-Салбар зөвлөлийн гишүүн
8. С.Хулан-Салбар зөвлөлийн нарийн бичгийн дарга нар оролцлоо. Ирц 84.6%-тай байлаа.

**ХЭЛЭЛЦЭХ АСУУДАЛ**

1. Төрийн захиргааны гүйцэтгэх албан тушаалын сонгон шалгаруулалт зохион байгуулсан дүнгийн тухай
2. Төрийн үйлчилгээний төсвийн шууд захирагчийн сонгон шалгаруулалт зохион байгуулсан дүнгийн тухай
3. Шүүхийн тамгын газраас ирүүлсэн захиалгын дагуу шүүх хуралдааны нарийн бичгийн даргын сул орон тоoг нөөцийн зард зарлуулах тухай
4. Мэргэжлийн хяналтын газрын Боловсролын хяналтын улсын байцаагчийн сул орон тоог нөөцийн зард зарлуулах тухай
5. Иргэн Б.Аюурзаны Төрийн албаны зөвлөлд ирүүлсэн өргөдлийн тухай
6. Төрийн албаны зөвлөлийн 2020 оны үйл ажиллагааны төлөвлөгөөг хэрэгжүүлэх тухай зэрэг асуудлыг салбар зөвлөлийн дарга Ц.Эрдэнэсүрэн танилцуулж хэлэлцэх асуудлы төлөвлөгөөг 100%-ын саналаар баталлаа.

Ц.Эрдэнэсүрэн –Нэгдүгээр асуудал буюу төрийн захиргааны гүйцэтгэх албан тушаалын сонгон шалгаруулалт явуулсан дүнгийн талаар шалгалт зохион байгуулсан комиссын гишүүн А.Лхагвасүрэн танилцуулна.

А.Лхагвасүрэн- Шалгалтыг онцгой нөхцөлийн дэглэмийг баримталж, зөвлөмж чиглэлийн дагуу зохион байгуулж явууллаа. Нийт 66 ажлын байр зарласан боловч 9 ажлын байран дээр 9 хүн бүртгүүлсэн. Баримт бичгийн шалгалтаар шаардлага хангаагүй 5 хүний материалыг буцааж 4 хүнийг шалгалтад оруулсан байгаа. Үүнд: Орон нутгийн өмчийн газрын өмчийн бодлого төлөвлөлт хариуцсан мэргэжилтний сонгон шалгаруулалтад Н.Гэрэлмаа нийлбэр дүнгээр 91.5 оноо, Газрын харилцаа, барилга, хот байгуулалтын Суурь судалгаа, газрын мониторингийн асуудал хариуцсан мэргэжилтний сонгон шалгаруулалтад Ц.Ламзав нийлбэр оноогоор 91.9 оноо, аймгийн ИТХ-ын ажлын албаны Гэмт хэргээс урьдчилан сэргийлэх асуудал хариуцсан ажилтны сонгон шалгаруулалтад Ю.Ганцэцэг нийлбэр оноогоор 71.2 оноо, Хулд сумын Нийгмийн даатгалын байцаагчийн сонгон шалгаруулалтад Э.Хонгорзул нийлбэр оноогоор 99.2 оноо тус тус авсан тул төрийн захиргааны гүйцэтгэх албан тушаалын нөөцийн жагсаалтад бүртгэж авахыг Төрийн албаны зөвлөлийн Салбар зөвлөлд уламжилж байна.

Ц.Эрдэнэсүрэн- Гишүүдээс асуух зүйл байна уу

Гишүүд- Асуух зүйл байхгүй байна.

Ц.Эрдэнэсүрэн- Шийдвэрийг 100% дэмжие гэсэн гишүүд гараа өргөнө үү, шийдвэрийг 100%-ын саналаар дэмжлээ. Хоёрдахь асуудлыг А.Нарантуяа дарга танилцуулна.

А.Нарантуяа - Сайхан-Овоо, Говь-Угтаал, Сайнцагаан сумын Хүмүүнлэг, Цэгц билиг сургуулиудын захирал, Адаацаг, Гурвансайхан , Сайнцагаан сумын 6 дугаар цэцэрлэгийн эрхлэгч нарын сонгон шалгаруулалтад оролцохоор бүртгүүлсэн иргэдийн бүрдүүлсэн баримт материалын бүрдлийг хянасан. Нийт 7 иргэн онлайнаар бүртгүүлсэн байснаас сонгон шалгаруулалтад оролцох баримт бичгийн бүрдлийг хангаагүй иргэн П.Анхтуяа, Б.Түвшин-Эрдэнэ, Б.Уугансарнай нарт сонгон шалгаруулалтад оролцох шаардлагыг хангаагүй учир шалтгааныг утсаар хэлж мэдэгдсэн. Удирдах ажилтны сонгон шалгаруулалтад оролцогч Д.Мөнхбат, Д.Энхмаа, Т.Цэнгэлмаа, Т.Өлзий-Орших нарыг сонгон шалгаруулалтад оруулснаас Сайнцагаан сумын Хүмүүнлэг сургуулийн захирлын ажлын байранд Д.Мөнхбат 60.4 оноогоор, Сайнцагаан сумын 6-р цэцэрлэгийн эрхлэгчийн ажлын байранд Д.Энхмаа 77 оноогоор тус тус тэнцсэн.

Гурвансайхан сумын цэцэрлэгийн эрхлэгчийн ажлын байранд шалгалт өгсөн Т.Өлзий-Орших 36 оноо, Сайнцагаан сумын 6-р цэцэрлэгийн эрхлэгчийн ажлын байранд шалгалт өгсөн Т.Цэнгэлмаа 48.3 оноо авч журмын 6.7 дахь заалтын босго 60 оноонд хүрээгүй тул тэнцээгүй. Ингээд Д.Мөнбат, Д.Энхмаа нарын сонгон шалгаруулалтын дүнг үндэслэн төрийн үйлчилгээний төсвийн шууд захирагчийн нөөцийн жагсаалтад бүртгэж авахыг Төрийн албаны зөвлөлийн Салбар зөвлөлд уламжилж байна.

Ц.Эрдэнэсүрэн- Төрийн албаны зөвлөлөөс 2018 онд гарсан зөвлөмжийн дагуу удирдах албаны сонгон шалгаруулалтад орж тэнцсэн хүмүүсийг биеэр байлцуулдаг болсон байгаа. Энэ хүмүүсд хэлээгүй юу, цаашид байлцуулахад анхаараарай.

А.Нарантуяа- Д.Мөнхбат, Д.Энхмаа нар 2-лаа аймагт байдаг хүмүүс тул одоохон дуудуулчие, дороо яваад ирэх байхаа

Ц.Эрдэнэсүрэн- Зарчмын хувьд тохирох асуудал байна. Тухайн хариуцсан хэлтсийн дарга нарыг ахлуулаад сонгон шалгаруулах комисс томилж байгаа. Цаашид комиссын гишүүд шалгуулагчтай алхам ч ойртох ёсгүй. Мөнгөн гэхэд хүнд ойртож бараг дэлгэц дээр нь заах хэмжээний асуудал гаргасан. Гомдол гаргана гэж байсан ирээгүйг бодоход одоо гаргаагүй юм байлгүй. Саяны шалгалт бол гадна, дотор ямар ч камергүй явагдсан.

Ш.Төрбат- Олон дахиншалгалт зарлаж байхаар манайх хүмүүсээ бодлогоор дэмжиж байж болдоггүй юмуу.

А.Нарантуяа- Оролцогчдоос өөрөөс нь шууд шалтгаална. Бүх шалгалт цахимаар явагдаж байгаа учраас өөрсдөө хэр оролцож байгаагаас шалтгаалж байна.

Ц.Эрдэнэсүрэн- Тавигдсан шаардлагыг маш сайн хангаж байх шаардлагатай. Төрийн албаны зөвлөлийг ямар байгууллага байдгийг мэдрүүлж байх хэрэгэй, тэгэхгүй бол шалгалтад орсон болчоод яваад өгдөг, ёс зүй, харилцааны алдаа удирдах ажилтнууд их гаргаж байна, ийм байж болохгүйг маш сайн ойлгуулж байх хэрэгтэй. 2 хүнээ ирхээр биечлэн уулзая, тэр болтол дараагийн асуудлаа хэлэлцэж байя. 3 дахь асуудал бол Шүүхийн тамгын газрын захиалгаар шүүх хуралдааны нарийн бичгийн даргын сонгон шалгаруулалтыг зарлах асуудал байгаа. Тусгай шаардлага нь бакалавр болон түүнээс дээш зэрэгтэй, эрх зүйч мэргэжилтэй, тухайн албан тушаалд ажилласан жил хамаарахгүй гэж заасан байна. Тэгэхээр дөнгөж төгсөөд ирсэн хүмүүс өрсөлдөх боломжтой гэсэн үг.

А.Лхагвасүрэн- Шүүх хуралдааны нарийн бичиг ажлын ачаалалаас болдог юмуу их тогтвор суурьшилгүй байна, манайд бас хэд хэдэн орон тоо ер нь бол бий, энэ удаад нарийн бичгийн даргын сонгон шалгаруулалтыг зарлуулахаар өгч байгаа юм.

С.Хулан- Шүүхийн ерөнхий зөвлөлөөс орон нутагтаа шүүх хуралдааны нарийн бичгийн даргын сонгон шалгаруулалт зарлуулах зөвшөөрлийг албан ёсоор авсан биздээ

А.Лхагвасүрэн – Авсан байгаа.

Ц.Эрдэнэсүрэн- Гишүүдээс асуух зүйл байна уу

Гишүүд- Асуух зүйл байхгүй байна.

Ц.Эрдэнэсүрэн- 100%-ийн саналаар ТАЗ-д сонгон шалгаруулалт зарлуулахаар уламжлахаар боллоо. Даргаагийн 4 дэх асуудал нь Мэргэжлийн хяналтын газрын Боловсролын хяналтын улсын байцаагчийн сул орон тооны захиалга байгаа. Бакалавр болон түүнээс дээш боловсролын зэрэгтэй. Багш, боловсрол судлал мэргэжилтэй, туслах түшмэлийн албан тушаалд 2-оос доошгүй жил,эсхүл мэргэжлээрээ 2-оос доошгүй жил ажилласан байх гэсэн шаардлага тавигдсан байгаа.

Ц.Эрдэнэсүрэн- Гишүүдээс асуух зүйл байна уу

Гишүүд- Асуух зүйл байхгүй байна.

Ц.Эрдэнэсүрэн- 100%-ийн саналаар ТАЗ-д сонгон шалгаруулалт зарлуулахаар уламжлахаар боллоо. Одоо Б.Аюурзана гээд Адаацаг сумын сургуулийн захирлын албан тушаалд томилуулахаар ТАЗ-д гомдол гаргасан хүний өргөдөл байгаа. Өргөдлийг уншиж танилцуулав. Өргөдлийг судлуулахаар Маргаан хянан шалгах комиссыг Л.Баярсайхан, А.Нарантуяа, С.Хулан нарын бүрэлдэхүүнтэй томилох саналтай байна. 2015 онд өгсөн шалгалт одоо хүчин төгөлдөр байна уу, Энхтуулын сонгон шалгаруулалтын материал хууль ёсны байна уу гэдгийг үзэх, тэтгэвэрээ тогтоолгоод тэтгэмжээ авсан байна уу гэдгийг судлаж үзэх, хөөн хэлэлцэх хугацаа дуусч уу гэх зэргээр судлах шаардлагатай байна, үүнийг тэмдэглэлээр үүрэг болгоё.

Маргаан хянан шийдвэрлэх комисс томилох тухай тогтоолын төслийг уншиж танилцуулав. Дээрх асуудалтай холбоотой асуух зүйл гишүүдээс байна уу

Гишүүд- Асуух зүйл байхгүй

Ц.Эрдэнэсүрэн- Д.Мөнхбат, Д.Энхмаа нар ирсэн байгаа бол нэг нэгээр нь оруулаад өмнөх асуудлаа хэлэлцээд дуусгая. Д.Мөнхбатыг эхлээд оруулчих

Ц.Эрдэнэсүрэн- Төрийн албаны зөвлөлөөс ирүүлсэн зөвлөмжийн дагуу удирдах албан тушаалы сонгон шалгаруулалтад орж тэнцсэн хүмүүсийг салбар зөвлөлийн хуралдаанд биечлэн оролцуулдаг болсон байгаа. Энэ дагуу дуудаж оролцуулж байна. А.Нарантуяа даргаас эхлээд асуулт, саналаа хэлээд явъя.

А.Нарантуяа – Багш нарын 73 дугаар бага хурал саяхан болж өнгөрлөө. Энд сургуулиудын ажлын дүнг танилцуулсан. Хүмүүнлэг сургууль бол сайн ажилласан байсан. 2018 оны 8 сард томилогдсоноос хойш ажилд нь ахиц гарсан гэж үзэж байна. Аймагт бараг 2 дугаар байранд жагссан байсан. Энэ бол том амжилт юм. Томилохыг дэмжиж байна.

Б.Түвшинбаяр- Сонгон шалгаруулалтад авах ёстой суурь оноогоо авсан учраас тэнцсэн байна. бусад багш нараа үлгэрлэн манлайлж байгаарай. Нэр дэвшүүлэхийг дэмжиж байна. Нэг зүйл асуухад саяны шалгалт хэр шударга явагдсан гэж үзэж байна.

Д.Мөнхбат- Миний хувьд шударга явагдсан гэж бодож байна.

Н.Эрдэнэ-Очир- Дэмжиж байна. Үүрэг гүйцэтгэж байсан хүн жинхэлээд авахад ажил хийхэд арай өөр дөхөм байдаг. Сургуулийн хувьд шаардлага хангахгүй, олон жил яригдаж байгаа. Манай хэлтэстэй сайн холбогдож ажиллаарай. Боловсролын бодлого дээр чанар ахиулах гол ажил бий, албан хаагчидтайгаа сайн хамтарч ажиллаарай.

Ш.Төрбат - Дэмжиж байна. Амьдралын чадал дорой хүүхэд арай олон байдаг юм билээ. Тийшээ илүү анхаарал хандуулж, бусдаас арай илүү анхаарч ажиллаарай. Хүмүүнлэгийн гэдэг онцлогоо харуулж ажиллаарай. Сургалтын албандаа зөв хүн тавьж сайн хамтарч ажиллаарай. Бага ангиа сайн авч явбал дээшээ анги өгсөхөд гайгүй болчдог юмуу гэж хардаг. Сайн багш нарыг татаж багш нарыг хамтач сэтгэлгээтэй хөгжүүлээрэй. Нэгдэж хамтарч чадвал ажил аяндаа бүтдэг.

Б.Оюунчимэг - Миний хүүгийн хувьд энэ сургуульд анх 1 дүгээр ангид ороод арван жилээ төгсөөд одоо ингээд сургуулийнхаа захирлын албан ажлыг хүлээж авах гэж байна. Ээж хүний хувьд баяртай байна. Санал өгөхөд бол ашиг сонирхлын зөрчил гарах байлгүй, тийм болохоор санал өгөхгүй байх нь зүйтэй байх

Ц.Эрдэнэсүрэн- Залуу боловсон хүчин, эрхэлж буй ажилдаа хичээл зүтгэлтэй ажиллаж байгаа нь хэд хэдэн арга хэмжээн дээрээс ажиглагдсан. Сонгон шалгаруулалтдаа амжилттай оролцлоо. Гишүүдийн хэлсэн үгийг бодлогоо болгож, ажилдаа тусгаж сайн ажиллаарай. Сургуулийн дотуур байрны асуудал хүнд байна, сургуулийн барилга ч асуудалтай байгаа. Хэтийн төлөвлөгөө, бодлого чиглэлд алсын харсан асуудалдаа сайн анхаарч, уялдаатай ажиллаарай. Дэмжиж байнаа.

Д.Мөнхбат-Баярлалаа

Ц.Эрдэнэсүрэн- Дараагийн хүн Д.Энхмааг оруулья, түрүүний дарааллаар саналаа хэлээд явья.

А.Нарантуяа- Аймгийн төв дээр 8 цэцэрлэг ажилладаг. Гадна талаас нь ажиглахад байгууллагынхаа гадна орчинд олн ажил хийсэн харагддаг. Нээх муу ажиллагаатай цэцэрлэг гэж үзэхгүй байгаа. Хамран сургалт сумын хэмжээнд сайн байдаг. Тойргийн бус хүүхдийг боломжоороо авах шаардлага, үүрэг өгөгдсөн байгаа. Д.Энхмаа нь 4 дэх удаагаа шалгалт өгч байгаа. Маш сайн шалгалтад бэлтгэж өндөр оноо авсан. Шалгалтын ярилцлага хэсэг дээр өөрийн төлөвлөсөн ажлаа сайн илэрхийлж хэлсэн байгаа. Нэр дэвшүүлэхийг дэмжиж байна.

Б.Түвшинбаяр- Салбар зөвлөлийн гишүүд дэмжвэл албан тушаал жинхэлэх болж байна. Жинхэлнэ гэдэг агаарт гарч байгаа асуудал биш шүү. Сайн ажиллаарай. Дэмжиж байна.

Н.Эрдэнэ-Очир- Хэдэн жил энэ салбарт ажиллаж байгаа билээ

Д.Энхмаа- Би 26 дахь жилдээ ажиллаж байгаа

Н.Эрдэнэ-Очир- Олон жил ажиллаад ирхээрээ дасал болдог. Хариуцлагатай ажиллаарай. Ёс зүй харилцаа хандлага дээр анхаараарай. Хүнтэй зөв харьцах, эцэг эхтэй зөв харьцах тэр холбоог сайн авч явах хэрэгтэй. Дажгүй сайн цэцэрлэгийн тоонд орж явдаг. Бидний энэ асуудлы ажилчдынхаа хуралд танилцуулаарай.

Ш.Төрбат- Дэмжиж байна. Анхаарах бас асуудал бий. Ариун цэвэр, эрүүл ахуй, осол гэмтлээс урьдчилан сэргийлэх, ажилчид шинжилгээг байнга өгч байх хэрэгтэй. Хоол ундны цэвэр байдал, гарал үүсэл дээр байнга анхаарч байх. Танайд цонхноос хүүхэд унасан асуудал гарч байсан. Хүүхэд цэцэрлэгт яваад ирхээрээ ханиад хүрдэг асуудлыг би цэцэрлэгийн үйл ажиллагаатай шууд холбож ойлгодог. Энэ асуудлыг бодлогын шинж чанартай анхаарч байх хэрэгтэй шүү. Цонхыг нэвт нээснээс болж хүүхэд ханиад хатгаа авч байгаа. Нэвт нээхгүй байх хэрэгтэй, нэвт нээсэн багшид том хариуцлага тооцдог байх хэрэгтэй.

Б.Оюунчимэг- Баяр хүргэе. Цэцэрлэг ачаалал ихтэй. Аймаг нэг бодлого барьж байх хэрэгтэй юм шиг байна. Хөдөө орон нутгаас хүүхэд яагаад шилжиж ирээд байгааг тодорхой болгож баймаар байна. энд ажиллаж байгаа, тэнд ажиллаж байгаа багш адилхан л цалин хөлч авч байгаа. Д.Энхмаа бол 6 дугаар цэцэрлэгт олон жил ажиллаж байгаа, ер нь тогтвор суурьшилтай хамт олон байдаг. Үүрэг гүйцэтгээд 5 жил болж байгаа. Үүрэг даалгаварыг сайн биелүүлдэг, одоо хүртэл гомдол ирж байсан асуудал байхгүй. Дэмжиж байна

Ц.Эрдэнэсүрэн- СӨБ өөрөө их онцлог байгууллага. Дэмжиж байнаа. Эмэгтэй хүний ур ухааныг шаардсан ажил. Ажилчиддаа тэгш хандах нь эерэг уур амьсгалыг бүрдүүлдэг. Удирдах нарийн сайн арга барилыг 5 жил болж байгаа учир өөртөө бий болгосон байх гэж харж байгаа. Хамгийн чухал асуудал нь хүнийг зөв удирдах ухаан, ажилчиддаа тэгш хандах хандлага байдаг. Зоригтой шийдвэр гаргаж, уужуу тайван байж, их ур ухаан гаргаж ажиллаарай. Салбар зөвлөлийн гишүүдийн 100%-ийн саналаар дэмжигдлээ.

Ц.Эрдэнэсүрэн- Хэлэлцэх асуудлыг 6 дахь асуудал салбар зөвлөлийн 2020 оны үйл ажиллагааны төлөвлөгөөг хэрэгжүүлэх талаах асуудал байгаа. С.Хулан танилцуулна.

С.Хулан- Миний хувьд 2020 оны 7 сарын 1-ний өдрөөс томилогдсон тогтоол гарсан бөгөөд жинхэлсний дараа салбар зөвлөлийн ажлын төлөвлөгөөг гаргаж, салбар зөвлөлийн даргад танилцуулаад батлуулсан байгаа. Салбар зөвлөлийн хуралдаан болоогүй нэг сар гарангийн хугацаа болсон амралтын үе таарсан учраас хугацаа алдахгүйн үүднээс батлуулсан байгаа. Төлөвлөгөөнд тусгагдсан асуудал ихэнх нь хэрэгжээд явж байгаа. Салбар зөвлөлийн үйл ажиллагаанд иргэдэд таниулах үаардлагатай байна. Зөвлөлийн гишүүд албан ажлынхаа зэрэгцээ салбар зөвлөлийн үйл ажиллагааг таниулах сурталчилах, өмнө хэрэгжиж байсан байгууллагуудын сонсгол хүлээж авах, сум, байгууллагуудыг хувааж аваад хариуцдаг, арга зүйн дэмжлэг үзүүлдэг ажлыг үргэлжүүлэх шаардлагатай байна гэж харж байгаа. Та бүхэн саналаа өгөөрэй. Энэ төлөвлөгөөнд тусгагдсан. Мөн гишүүдийн нэр заасан ажлуудыг тухайн гишүүн голлож хариуцаад салбар зөвлөлийн гишүд оролцоод явах хэд хэдэн ажил бий, үүнийг та бүхэн анхаараарай.

Салбар зөвлөлийн хуралдааны дэг, урамшуулалын журмуудыг шинэчилье гэж оруулсан. Та бүхэн саналаа хэлээрэй. Өмнө нь олгодог байсан, өнгөрсөн жил аудитын байгууллагаас шаардлага тавьсан учраас олгож болоогүй.

Б.Оюунчимэг- Ер нь журман дээрээ ч байдаг, яагаад олгож болохгүй гэсэн юм бол. Бид бүхэн ажлынхаа хажуугаар энэ ажилруу бас тодорхой цаг хугацааг зарцуулаад үйл ажиллагаанд нь оролцоод явж байгаа, журмаараа зөвшөөрсөн зүйлийг олгох хэрэгтэй гэж бодож байна.

Ш.Төрбат- Төлөвлөгөөнд жил бүр салбар зөвлөлийн туршлага судална гэж оруулдаг. Ер хэрэгждэггүй. Энэ жилийн төлөвлөгөөнд байхгүй байна. Үүнийг оруулчмаар байна. Бас хэрэгжүүлэх хэрэгтэй асуудлын нэг байдаг.

Ц.Эрдэнэсүрэн- Зөвлөлийн гишүүдэд урамшуулал олгож байх журам байх ёстой. Түүнийг гаргаад та бүхэнрүү онлайнаар явуулья. Сайн ажиллагаатай салбар зөвлөлийн туршлага судал болно. Тэрэнд татгалзах зүйл байхгүй, судалж үзье.

**ШИЙДВЭРЛЭСЭН НЬ:**

1. -Ц.Ламзав-ГХБХБГ-ын суурь судалгаа, газрын мониторингийн асуудал хариуцсан мэргэжилтэн

-Э.Хонгорзул-Хулд сумын Нийгмийн даатгалын байцаагч

-Н.Гэрэлмаа-ОНӨГ-ын өмчийн бодлого төлөвлөлт хариуцсан мэргэжилтэн

-Ганцэцэг-Аймгийн ИТХ-ын ажлын албаны гэмт хэргээс урьдчилан сэргийлэх асуудал хариуцсан мэргэжилтний орон тоонд тус тус томилуулахаар нэр дэвшүүлсэн тогтоол гаргаж холбогдох газруудад хүргүүлэх

2. -Д.Энхмаа-Сайнцагаан сумын 6 дугаар цэцэрлэгийн эрхлэгч

-Д.Мөнхбат-Сайнцагаан сумын Хүмүүнлэг сургуулийн захирлын албан тушаалд тус тус томилуулахаар нэр дэвшүүлсэн тогтоол гаргаж холбогдох газруудад хүргүүлэх

3. Шүүх хуралдааны нарийн бичгийн даргын сул орон тоог зарлуулахаар ТАЗ-д албан тоотоор уламжлах

4. Боловсролын хяналтын улсын байцаагчийн сул орон тоог зарлуулахаар ТАЗ-д албан тоотоор уламжлах

5. -Маргаан хянан шалгах комисс томилох тогтоол гаргах

-Хөөн хэлэлцэх хугацааг тодруулах

6. Салбар зөвлөлийн гишүүдийн туршлага судлах арга хэмжээг нэмж төлөвлөх

Салбар зөвлөлийн 6 дугаар хуралдааныг 17:05 минутад дуусав.

ХЯНАСАН:

САЛБАР ЗӨВЛӨЛИЙН ДАРГА Ц.ЭРДЭНЭСҮРЭН

ТЭМДЭГЛЭЛ ХӨТӨЛСӨН:

САЛБАР ЗӨВЛӨЛИЙН НАРИЙН БИЧГИЙН ДАРГА С.ХУЛАН